Mustahamba tamm
Mustahamba tamm (ka Mustahamba ristitamm) on looduskaitsealune tamm, mis kasvab Võru maakonnas Rõuge vallas Mustahamba külas. Tamme nimi tuleneb Mustahamba talu maast (praeguse nimega Suuretamme talu), mille territooriumil tamm asub. Tamme tüve ümbermõõt on 662 cm (mõõdetuna 1,3 m kõrguselt), kõrgus 24 m (mõlemad andmed 1998. aastast). Tammega on seotud mitmeid legende. Mustahamba tamm oli vanasti ristipuu. Mustahamba tamme on oma töödes kasutanud eesti graafik Günther Reindorff.